
			Kapittel 1

			«Det er sent i septembernatta,» sa Markus Heger lavmælt inn i mikrofonen som var skrudd fast i salongbordet. «Så sent at det snart er tidlig.»

			Lampa i vinduet fikk de gamle hvite heklegardinene i bobilen til å se gule ut. På laptopskjermen foran ham beveget søylene seg opp og ned i takt med stemmen.

			«Jeg har noen faste steder hvor jeg bruker å parkere for natten når jeg oppholder meg i Oslo-området. Et av dem er oppe ved Sognsvann. Et annet er ved Sjøstrand ute i Asker, ikke langt unna der jeg bodde noen år som guttunge før moren min og jeg måtte flytte til en blokkleilighet på Tøyen. Og så er det der jeg kanskje liker meg aller best: i skogkanten ved Grefsenkleiva – like under alpinbakken. Men jeg står ikke på noen av disse plassene nå.»

			Han trakk gardinen til side og kikket ut.

			«Jeg har parkert i en liten veilomme oppe i Holmenkollen. Gjennom noen gløtter i trærne ser jeg Oslo som brer seg ut og gløder under meg. Den mørklagte fjorden flyter svart som olje, og bakenfor den igjen ser jeg over til Nesoddtangen og Ekeberg. Det finnes knapt bedre utsiktspunkt over hovedstaden enn dette når mørket har lagt seg.»

			Markus la inn en kunstpause på et par sekunder før han fortsatte:

			«Men jeg har ikke tatt turen opp hit for å nyte utsikten eller sove. På andre siden av veien fra der hvor jeg har parkert, ligger det en diger villa med svart, glasert takstein. Den nesten majestetiske eiendommen er rammet inn av en høy hekk og en smijernsport. Midt på den romslige, brosteinsbelagte gårdsplassen står en fontene som danner en rundkjøring. Det er en slik bolig mange par drømmer om å etablere seg i. En trygg, komfortabel base man kan fylle med familie og venner, omgitt av et fredelig nabolag som ligger knappe tjuefem minutter unna sentrumsgryta. Et sted hvor man virkelig kan leve ut familiedrømmen slik den romantiseres i sosiale medier og ukeblader.»

			Laptopskjermen flimret da han justerte på den. Klokka i hjørnet viste 03.14.

			«For et par dager siden fikk jeg en telefon fra faren min. Han ringer meg gjerne to–tre ganger i uka, og han har sjelden noe nytt å melde. Det går som regel i den samme gamle tralten. Men da han ringte meg på onsdag, var det ikke for å snakke om hva han skulle spise til middag, eller hvilken dokumentar han hadde sett kvelden før. Han ville fortelle at han hadde fått ny nabo – en hyggelig kar som heter Terje – som han gjerne ville at jeg skulle treffe. Ifølge faren min har Terje en interessant historie jeg burde se nærmere på. En historie som ville passe for denne podkasten. Faktisk har jeg aldri hørt faren min så insisterende før.»

			Markus skrudde opp volumet på hodetelefonene.

			«Om du er en fersk lytter av Krimcasten, så tenker du kanskje at det er her jeg står parkert, at den gamle faren min ble kjent med denne Terje. At de møttes over den høye hekken mens de nippet til hver sin kaffekopp, snakket om været og hvor skadelig formuesskatten er for norsk næringsliv. Det er ikke så dårlig gjettet, for Terje kjøpte nemlig denne eiendommen i 2006 sammen med sin kone Emma. Men om du har fulgt denne podkasten en stund, så har du allerede skjønt at det ikke kan ha vært her de traff hverandre. For da vet du at faren min er den forvaringsdømte Frank Drage, og at nabolaget de to må ha blitt kjent i, ikke kan være et villastrøk, men avdelingen for langtidsdømte ved Ullersmo fengsel.»

			Markus satte opptaket på pause og leste gjennom stikkordsnotatene på skjermen foran seg før han fortsatte innspillingen:

			«Min fars nye nabo bor med andre ord ikke lenger her i Holmenkollen. Det er lenge siden det har vært lys i disse vinduene. Huset fylles ikke lenger med familie og venner. Det er forlatt, og fontenen er tørrlagt. For verken tingretten eller lagmannsretten trodde på Terje, og forrige måned forkastet Høyesterett anken hans. Det betyr at dommen på tjueen års ubetinget fengsel er rettskraftig. Det er vanskelig å være uenig i utfallet. Dommerne har vært grundige, og det er nesten umulig å se hvordan konklusjonen kunne blitt en annen.» Markus lente seg bakover og trakk mikrofonarmen etter seg. «Til tross for dette har jeg gått med på å treffe Terje i morgen. Faren min hevder nemlig at de sitter på fersk informasjon som vil kaste nytt lys over saken. Det er derfor jeg har parkert her i natt. Jeg ville se hvor Terje kom fra før han flyttet inn på åtte kvadratmeter på Ullersmo. Jeg ville se hvor han bodde med sin kone Emma før han ble pågrepet for å ha brutalt drept henne en natt for to og et halvt år siden.»

		

	
		
			Kapittel 2

			Det var to ting som overrasket Markus da den kvinnelige fengselsbetjenten låste ham inn døren som var merket «besøksrom 2». Det ene var faren. Eller snarere antrekket hans. Ved alle de tidligere besøkene hadde han hatt på seg det typiske innsattantrekket: et par joggebukser og T-skjorte. En sjelden gang jeans. Nå sto han midt på gulvet, ved siden av sin nye nabo, i mørke dressbukser med en hvit, nystrøket skjorte som var stukket sirlig ned i bukselinningen, og som satt stramt over de atletiske skuldrene. Skjortesnippen dekket mesteparten av det over tjue år gamle brannarret på halsen. Det salt- og pepperfargede håret var som vanlig vannkjemmet bakover.

			Det andre som overrasket Markus, var Terje Wekres størrelse. Markus hadde bare sett to bilder av ham. Det ene var tatt under en åstedsbefaring med lagmannsretten i fjor vinter, og viste Terje Wekre sittende på huk, pekende mot bakken med to låste hender, mens frost-
røyken sto ut av munnen hans. Han hadde vært flankert av aktor, forsvareren sin og tre betjenter fra Kriminalomsorgen. Det andre var et bilde pressen hadde hentet ut fra profilen hans på LinkedIn, og som gikk igjen i hver eneste artikkel som var blitt skrevet om ham siden pågripelsen. Et standard portrettfoto som viste den nå femtifire år gamle tidligere formuesforvalteren fra livet og opp, ulastelig antrukket i mørkeblå dress og matchende slips. Ansiktet var litt bredt, med tydelig markert kjevelinje. Håret kort og pent gredd, med høye viker. Han smilte ikke, men hadde det trygge, selvsikre blikket som utstrålte den seriøsiteten man helst ønsker å se hos personer som skal forvalte pengene dine.

			Håret var ikke lenger pent gredd, og det hadde begynt å gråne. Han var slank, men mye lavere enn hva Markus hadde sett for seg, noe som kom spesielt godt frem der han sto ved siden av Frank Drage, som raget et hode over ham.

			Døren gikk igjen bak dem. Det slo i låsen. Markus rakk å registrere en tynn dokumentmappe på bordet mellom de to slitte toseterne før Frank Drage strakte ut armene og gikk mot ham.

			«Godt å se deg igjen, gutten min,» sa han og klemte Markus. «Hils på Terje.»

			Terje Wekres håndtrykk var fast, og så klamt at det grenset mot vått. Markus tørket hånden diskré over bukselåret.

			«Skal vi sette oss?» Frank Drage krysset gulvet i retning toseterne. «Vi har bare en halvtime, og Cato er ikke her nå, så i dag betyr tretti minutter faktisk tretti minutter.»

			Frank satte seg. Terje Wekre tok plass ved siden av ham. Markus dumpet ned overfor dem og kastet et blikk på dokumentmappen. Den var ikke merket. Han kikket på farens antrekk igjen og sa:

			«Er det noen som skal gifte seg her i dag?»

			Han satte opp et skrått smil, men fikk ikke noe i retur av faren.

			«Kanskje,» svarte Frank Drage. «Jeg tenkte vi to kunne snakke litt alene etterpå.»

			«Ok …?» Markus kjente øyenbrynet heise seg. «Er det noe galt?»

			«Vi tar det etterpå.» Faren la den ene armen langs sofaryggen. «Du tok med deg utstyret ditt? Mikrofon og sånt? Eller lagde de problemer for deg i vakta?»

			«Nei da. Alt i orden.»

			Markus stakk hånden i jakkelomma og tok frem to trådløse myggmikrofoner. Klipset den ene på seg selv og lente seg over for å feste den andre på Terje Wekre. Han sjekket at signalet slo inn på displayet før han møtte blikket hans og startet opptaket.

			«Du er innforstått med at om jeg velger å lage noe ut av dette her, så vil hele eller deler av opptaket jeg gjør nå, bli brukt?»

			«Ja,» svarte Terje Wekre.

			«I tillegg kommer jeg ikke til å legge noe bånd på meg uansett hva for slags informasjon som eventuelt skulle dukke opp underveis.»

			«Jeg vil bare at sannheten skal komme frem.»

			«Jeg skal innrømme at jeg ikke kjenner saken din veldig godt. Da dette skjedde, var jeg på en fire måneder lang reise i Sør-Amerika og fulgte ikke så nøye med på nyhetene her hjemme, men jeg vet at du er dømt i to rettsinstanser, og at Høyesterett nylig forkastet anken din, og –»

			«Det er så enkelt som at jeg ikke ble trodd,» avbrøt Terje Wekre.

			«Akkurat som Andy Dufresne,» kom det fra Frank Drage. «Var ingen som trodde på ham heller, men Andy hadde ikke drept kona si han.»

			Markus så spørrende på faren.

			«Han tallknuseren i The Shawshank Redemption,» fortsatte Frank Drage. «Han som graver seg ut av fengselet. Blir spilt av Tim Robbins. Morgan Freeman er også –»

			«Men nå spiller jeg inn,» avbrøt Markus og pekte på myggen som hang i jakkekragen. «Jeg tror det er best at det bare er Terje og jeg som prater.»

			«Du verden …» Frank Drage rynket pannen og knegget kort. «Det er greit.» Han klappet Terje Wekre på skulderen. «Ser du? Markus kødder ikke. Nå ba han nettopp den gamle faren sin om å holde kjeft.»

			Terje Wekre smilte forsiktig. Frank Drage holdt hendene avvæpnende opp før han trakk to fingre over leppene og vred om en imaginær nøkkel. Markus sendte et fortsett-blikk mot Terje Wekre.

			«Kniven de mente jeg hadde brukt til å true henne med meg ut midt på natta, hadde mine fingeravtrykk på seg. Mer trengte de ikke. Det spilte ingen rolle at jeg fortalte sannheten, for min sannhet var tilpasset og oppkonstruert – ifølge dommerne. Tilpasset og oppkonstruert.» Terje Wekre spyttet nærmest ordene. «Hvordan skulle jeg ha rukket å tilpasse eller oppkonstruere noe som helst? Jeg har ikke endret forklaring én eneste gang. Jeg sa nøyaktig det samme til den første politipatruljen som kom til stedet den natta, som jeg gjorde i begge rettssakene. Og én ting kan jeg fortelle deg, Markus, det sa jeg til Frank også: Hadde det vært jeg som gjorde noe sånt mot Emma, så hadde de funnet meg hengende på varetektscella den første morgenen, for det hadde jeg ikke klart å leve med.»

			«Kan du fortelle hva som skjedde den natta?»

			«Ja, men for at dette besøket ditt skal ha noen mening, om du skal skjønne hva dommerne ikke evnet – eller ville – forstå, så må jeg fortelle litt mer enn det.»

			Markus lente seg bakover. Han visste hva det var som kom. Alt hadde stått i den femtisju sider lange dommen fra lagmannsretten, som han hadde bladd gjennom i natt utenfor villaen i Holmenkollen, men han sa ingenting om det. Han ville heller at mannen foran ham skulle forklare med egne ord. Det ville være mer interessant for lytterne. 

			«Har du lest dommen?»

			«Jeg har skumlest,» sa Markus.

			«Så da kjenner du til Lykke?»

			«Ja, men fortell gjerne for lytterne som ikke gjør det.»

			Terje Wekre stirret i bordplata.

			«Lykke var datteren vår,» sa han lavt. «Vi mistet henne i 2007. Hjernehinnebetennelse.»

			Han begynte å plukke på et armbånd som til nå hadde vært skjult under genserermet. 

			«Rundt håndleddet har Terje et armbånd,» forklarte Markus til lytterne. «Det er laget av plastperler i forskjellige farger.» Han var sikker på at han visste svaret, men spurte likevel: «Er det Lykke som har laget det?»

			«Ja.» Wekre trakk genserermet litt opp og vendte på håndleddet mens han så på perlene. «Dette og noen bilder er alt jeg har etter henne her inne. Da hun ble borte, så … ja … Det ødela oss – naturligvis. Min medisin var å jobbe enda mer, mens Emma murte seg inne. Hun var knapt ute av døren på et par år, og jeg måtte nærmest bære henne ut på badet og dusje henne. Etter hvert begynte hun på noen medisiner, og ting ble bedre. Årene gikk, og … Jeg skal ikke si at den gamle Emma kom tilbake, for det gjorde hun aldri. Vi endret oss begge to. Likevel hadde vi det fint sammen. Klarte å finne mening og glede i hverandre. Men i perioden før drapet merket jeg at hun var litt på vei utforbakke igjen.»

			Frank Drage lente seg frem, grep dokumentmappen på bordet og åpnet den i fanget.

			«Hvordan?»

			«Nedfor. Nervøs. Paranoid.»

			«Vet du hvorfor?»

			«Det var etter et par episoder i starten av mai for to og et halvt år siden.»

			«Emma ble drept om kvelden søndag 8. mai, ikke sant?»

			«Ja.» Wekre nikket og kikket ned igjen. «Den første hendelsen var en hverdag. Det var relativt sent på kvelden. Jeg sto på badet i andre etasje, hadde akkurat dusjet. Så hørte jeg Emma skrike nedenfra. Og akkurat det skriket der hadde jeg hørt én gang tidligere. I korridoren på Rikshospitalet i 2007. Jeg greier ikke å beskrive det som noe annet enn et hjerteskjærende dødsskrik. Med et håndkle rundt livet spurtet jeg ned trappa. Emma sto stiv midt på stuegulvet og sa at det hadde stått en mann i vinduet og stirret på henne mens hun så på TV. Jeg dro på meg en bukse og løp rett ut, men kunne ikke se noen.»

			«Kunne hun si noe om hvordan han så ut?»

			«Nei. Han hadde hatt svarte klær og hette på seg.»

			«Men det var en han?»

			«Ja, hun omtalte ham som han, iallfall.»

			«Ok.»

			Markus gestikulerte med hånden at Wekre skulle fortsette.

			«Det var liksom ikke noe mer å gjøre med det. Jeg kunne ikke akkurat ringe politiet og si at noen hadde forvillet seg inn på eiendommen vår, men at vedkommende nå var borte, og det forsto naturligvis Emma også. Noen dager senere, en fredag, fikk vi begge lyst på noe snacks. Jeg kjørte av gårde for å rekke butikken før den stengte klokka elleve, og mens jeg plukket varer, ringte hun og gråt hysterisk. Greide knapt å prate, men jeg klarte å oppfatte at hun hadde sett mannen igjen. Jeg slapp det jeg hadde i hendene, og råkjørte hjem. Da fant jeg henne innelåst på badet i kjelleren – gråtende og redd.»

			«Ingen spor denne gangen heller?»

			«Nei. Men nå sa jeg at vi burde varsle politiet, så jeg spurte hvor hun hadde sett ham. Hun pekte mot hjørnet av hekken på baksiden av huset. Der står det et par litt gamle trær. Det hadde blåst ganske bra de siste dagene, og jeg kunne se at det var en grein som hang og svaiet i vinden. Er du sikker på at det ikke bare var den greinen? spurte jeg. Og da begynte hun å tvile. Dette ble jeg såpass forvirret av at vi valgte å ikke ringe politiet likevel.»

			Markus nikket lyttende. Versjonen som hadde blitt gjengitt i dommen, var langt kortere.

			«Jeg ble sikrere og sikrere på at hun ikke hadde sett noen – iallfall ikke den siste gangen. Og jeg skal være såpass ærlig og si at jeg var skeptisk til den første også, for på det tidspunktet hadde hun begynt å oppføre seg rart. Hun var konstant redd. Gikk hele tiden og kikket i vinduene. Jeg husker jeg lurte på om det var noe hun ikke fortalte meg, for hun turte ikke engang å gå ut, og ikke ville hun være alene hjemme. Da søndagen –»

			«Spurte du henne om det, da?» avbrøt Markus. «Om det var noe hun ikke fortalte deg?»

			«Nei …» Wekre ristet kort på hodet. «Jeg gjorde ikke det.» Han rensket stemmen. «Da søndagen kom, var hun så nedkjørt at hun spurte om vi ikke kunne sove et annet sted. Det gikk jeg med på under den forutsetning at hun tok kontakt med fastlegen sin dagen etter, for nå var jeg alvorlig bekymret. Denne versjonen av henne hadde jeg aldri sett før. Det var ikke som i tiden etter at vi mistet Lykke. Da var det sorg. Dette her var noe …» Wekre stirret stivt ut i rommet. «Helt annet.»

			«Gikk hun med på å oppsøke fastlegen, da?»

			«Ja da. Jeg foreslo at vi kunne kjøre til hytta i Stavern og bli der over natta, og det var greit.»

			Wekre reiste seg og trakk pusten dypt. Tømte lungene i et stønn og tok noen skritt ut på gulvet. Han gikk bort til hylla i hjørnet hvor brettspill og tegnesaker lå stablet hulter til bulter. Frank Drage stjal til seg et blikk over bordet på sønnen.

			«Hva er det der?» hvisket Markus.

			Han så på den åpne dokumentmappen i farens fang. Frank Drage dro pekefinger og tommel over leppene. Markus himlet med øynene. Faren gliste og løftet unnskyldende på skuldrene før han kastet et blikk over sofaryggen på Wekre som nå sto og støttet hendene til gitteret på vinduet ut mot luftegården.

			«Klokka går, Terje,» sa Frank.

			«Beklager,» svarte Wekre og returnerte. Hudfoldene kom frem i pannen mens han stirret ned i bordet. Han nikket for seg selv, som om han plasserte seg to og et halvt år tilbake i tid. «Vi kom frem rundt klokka seks. Fra parkeringsplassen er det omtrent hundre meter til hytta, og bare på den korte spaserturen merket jeg at hun var roligere.» Han senket blikket igjen. «Vi lagde middag og delte en flaske vin. Egentlig likte jeg ikke at hun drakk alkohol, for det var en periode noen år tidligere hvor hun rett og slett drakk for mye, men akkurat denne kvelden var jeg så desperat etter at hun skulle roe seg.»

			«Funket det, da?»

			«Absolutt. Jeg fikk henne faktisk til å le en gang, og jeg husker jeg tenkte: Dette her kommer til å ordne seg.» 

			«Satt dere oppe lenge?»

			«Nei.» Terje lukket øynene og dekket til nesa og munnen med hendene. Pustet tungt inn i håndflatene. «Vi ble så trøtte av den vinen at vi var i seng rundt klokka elleve.» Halspulsåren slo mot huden. «Og så våknet jeg av … noe.»

		

	
		
			Kapittel 3

			«Hørte du det?» mumlet Terje.

			Han ble liggende med åpne øyne i det stummende mørke rommet, lyttende etter lyden som hadde vekket ham, ventet på svar fra Emma, men alt han kunne høre, var lyden av regnet utenfor. 

			«Emma,» sa han lavt. «Det var en lyd.»

			Det kom ikke noe svar. Han skjøv seg opp på albuen, snudde seg halvt og strakte ut den andre armen. Fingrene møtte bare løst sengetøy. Han ble liggende anspent i noen sekunder. Så skjøv han dyna til side og svingte seg ut. Kulden fra gulvet bet i føttene.

			Han famlet seg frem til døren. Vanligvis sto den på gløtt. Emma måtte ha lukket den etter seg for ikke å forstyrre ham.

			Han gikk et par skritt og kikket inn på badet. Mørkt. Tomt. Tregulvet knirket på veien ut mot kjøkkenet. På benken sto vinglassene fra kvelden før. Han skjøv flasken litt lenger inn og snudde seg mot stua. Glørne i peisen hadde dødd ut, etterlatt en grå askehaug. I stolen til Emma lå teppet, slengt på skrå over armlenet.

			Et svakt drag gikk gjennom hytta, en lav hvisling i mørket, men for svakt til å kunne være lyden som hadde vekket ham.

			Han strøk en hånd over den bare brystkassen og ble stående et øyeblikk før han gikk videre. Skyggene gled rundt ham, strøk over det store maleriet på stueveggen og forsvant inn i mørket.

			Et tungt dunk fikk ham til å snu seg rundt. Glassene på benken klirret svakt. Emma måtte ha gått ut. Ytterdøren slo enda en gang mot karmen.

			Regnet trommet mot taket og dryppet fra takutstikket. Vinden dro gjennom trærne rundt hytta, greinene raslet tørt mot hverandre og gjenskapte den hvislende lyden som hadde nådd ham inne.

			Han snudde og hastet inn igjen, dro på seg bukse og en T-skjorte i mørket. Tilbake i gangen fikk han på seg skoene. Han grep en lommelykt fra skuffen og gikk ut.

			Regnet drev mot ham, traff ansiktet i harde, kalde støt.

			Noe fikk ham til å føle seg iakttatt. Han stanset opp og myste mot den svarte skogen, mens han holdt lomme­lykta opp foran seg. Batteriet var svakt. Strålen flakket rundt, men døde ut før den nådde trærne.

			Lukten av salt sjø lå tungt i luften. Han rundet hjørnet, rundt til den andre siden av hytta. Bølgene slo dempet, men rytmisk mot svaberget nedenfor. 

			«Emma!»

			Hun ville ha hørt ham dersom hun var der nede, svart ham dersom hun kunne.

			Et knepp lød et sted i mørket, som om en kvist brakk under en sko. Han lyttet, men vinden tok lyden og bar den bort.

			Han tok noen skritt videre. Lysstrålen landet på noe i gresset foran ham. En kniv. Stålet fanget lyset fra lykta.

			Han kastet et blikk mot det rødmalte skjulet innunder trærne før han bøyde seg og plukket opp kniven.

			«Hvor kom den fra?» avbrøt Markus.

			«Det vet jeg ikke,» svarte Wekre. «Den var ikke min.»

			«Et vitne hevdet i retten at han hadde sett kniven i en verktøykasse hos deg tidligere.»

			«Det var en vanlig morakniv,» stønnet Wekre. «Og ja, jeg hadde en slik en gang. Men aldri med rødt skaft, slik denne hadde.»

			«Vitnet hevdet kniven han hadde sett hos deg, hadde nettopp rødt skaft.»

			«Hva som ikke står i dommen, er at dette vitnet knapt klarer å skille rødt og grønt edru, og de gangene han var på besøk, var det alltid alkohol med i bildet.»

			«Hvor er din kniv nå, da? Eller hvor var den på drapstidspunktet?»

			«Den ble kastet under en grundig opprydning der ute for flere år tilbake.» 

			«Hvilken hånd plukket du opp kniven med?»

			«Høyre.»

			«Så da holdt du lommelykta i venstre?»

			«Ja.»

			«Er du keivhendt?»

			Wekre tenkte seg om før han løftet venstre hånd, som om han holdt i en lommelykt.

			«Beklager. Jeg sa feil. Venstre hånd. Jeg plukket opp kniven med venstre, for jeg hadde lykta i høyre. Så nei, jeg er ikke keivhendt.»

			«Ok, fortsett.»

			Regnvann rant ned i ansiktet. Han vaklet noen skritt og svingte lommelykta rundt seg. 

			«Emma!»

			Stemmen bar ut i regnet uten å få svar. Kroppen skalv. Bevegelsene kom i rykk, som om han ikke lenger hadde kontroll over dem.

			En lukt trengte seg gjennom eimen av salt sjø og vått gress.

			Røyk.

			Han snudde seg, lette med den matte strålen fra lykta. Oppe ved parkeringsplassen skimtet han et gjenskinn, et urolig spill av lys bak regnsløret. Flammer.

			Et øyeblikk sto han naglet fast, så lystret beina. Tungt og ustøtt løp han opp den steinete stien. Han tråkket skjevt, snublet og slo kneet, men presset seg videre.

			Bilen sto i brann. Flammene vred seg ut fra motorrommet, slikket oppover frontruta og kastet et oransje skjær over regnet. Varmebølgene slo mot ham, fikk ham til å skjerme ansiktet med armen.

			Emma satt bak rattet. Ansiktet hennes skinte opp, med skiftende blaff av lys og skygge. Hun stirret rett på ham, munnen gapte lydløst mens hun dunket hodet mot sidevinduet.

			Han brølte navnet hennes. Kastet seg frem. Fingrene grep dørhåndtaket. Metallet brant mot huden. Han holdt fast. Rykket til. Rev. Slet. Døren var låst.

			Varmen og røyken tvang ham bakover. Brått snudde han seg, styrtet ned stien igjen og mot hytta. Inne i gangen rev han brannslukningsapparatet ned fra kroken på veggen.

			Han kavet seg tilbake. Flammene sugde til seg luft og slo opp mot nattehimmelen. To av rutene sprakk, og i det blafrende lyset skimtet han Emma bare som en forvridd skygge.

			Idet han rettet frem slangen fra pulverapparatet, eksploderte bilen. Flammene sprengte seg ut av kupeen sammen med glasskår og metallbiter. Trykkbølgen traff som et knyttneveslag og kastet ham i bakken.

		

	
		
			Kapittel 4

			«Du var ikke den første som ringte nødetatene,» sa Markus.

			«Nei,» svarte Wekre, som hadde stilt seg borte ved vinduet igjen. Han snudde seg mot de to som fremdeles satt. «Det var en på den andre siden av sundet som hadde fått med seg at det brant.»

			«Og du verken så eller hørte noen andre?»

			«Ingen. Men han må ha vært der. Det er jeg sikker på. Og det er det som hjemsøker meg om nettene.» Sakte begynte han å bevege seg tilbake til sittegruppen. «Det er ikke synet av Emma som er det siste jeg ser før jeg slår opp øynene. Det er skikkelsen jeg ser for meg at følger med på avstand. Han jeg er sikker på sto og så på at jeg desperat løp frem og tilbake rundt bilen.»

			«Hvem tror du det kan ha vært?» 

			«Mannen i vinduet.» Han sank ned ved siden av Frank. «Det kan ikke være noen andre. Hadde det bare vært snakk om én hendelse, ville jeg ikke tenkt så mye over det, da hadde jeg sett på det som helt tilfeldig at en eller annen hadde rotet seg inn på eiendommen vår. Men i ettertid har jeg jo skjønt at det ikke var den svaiende greinen som skremte henne den andre gangen. Det var ham. Alt ga mening i ettertid. At han holdt øye med henne – med oss – i forkant. At han ventet på henne. At han visste hun kom til å gå ut.»

			«Men dere hadde jo lagt dere for kvelden?»

			«Ja, men etter at hun ble skremt av den første hendelsen, da han så på henne gjennom vinduet, så hadde hun begynt å røyke litt igjen.»

			«Og det gikk hun ut for å gjøre?»

			«Ja.»

			«Du sa jo at hun ikke turte å gå utenfor døra?»

			«Vel,» stønnet Wekre, «det var litt annerledes når jeg var hjemme. De siste kveldene sto hun opp igjen etter at vi hadde lagt oss, tuslet ned og stilte seg i døra mens hun tok noen trekk. Det var det jeg først trodde hun hadde gjort på hytta også.»

			«Så du tror at denne fyren rett og slett har drevet rekognosering?»

			Markus hørte sin egen skepsis.

			«Ja.»

			Han sendte et blikk over bordet på faren, som satt med senket hode og kikket på den åpne dokumentmappen i fanget mens han lyttet til samtalen. 

			«Men eksplosjonen,» sa Markus etter litt. «Det var en tiliters jerrykanne med bensin som sto bak i bilen …»

			«Ja.»

			«Din jerrykanne.»

			Wekre så ned på de knyttede fingrene sine, som hvilte i fanget.

			«For det var din, ikke sant?»

			«Ja …» svarte han så lavt at det knapt var hørbart. «Men den sto jo lett tilgjengelig på baksiden av hytta.»

			«Så du mener den som gjorde dette her, har sett jerry­kanna og bestemt seg for å plassere den bak i bilen?»

			«Ja.»

			Det var Markus’ tur til å reise seg. Han stilte seg bak toseteren han hadde sittet i. Wekre begynte å fikle med perlene igjen.

			«Det er den samme historien du fortalte både tingretten og lagmannsretten, og det er ikke så rart at du ikke ble trodd noen av stedene, med tanke på at ingen hadde hørt om denne mannen i vinduet før Emma ble drept.»

			«Det er fordi hun hadde isolert seg. Hun snakket i grunnen bare med meg de siste dagene.» Han begynte å massere håndbaken med tommelen. «Og for å være helt ærlig, så … Jeg … Jeg ville ikke fortelle det til noen, for jeg ønsket ikke at folk skulle tro hun var …»

			Wekre så ned på den gnikkende tommelen.

			«Gal?» spurte Markus.

			«Ja. Det var derfor jeg ikke sa noe om det der før saken kom opp i tingretten.»

			«Hvorfor forventer du at jeg skal tro deg?»

			Wekre kikket bort på Frank.

			«Da vil jeg gjerne be om ordet,» sa faren og stakk pekefingeren i været, som om han satt i et klasserom. «Hvis det er greit for herr programleder at initiativtakerens munnkurv blir opphevet, naturligvis.»

			Frank knegget. Markus så dumt på ham. Faren strakte seg frem med dokumentmappen før fjeset hans ble alvorlig. Han kikket skrått bort på Wekre før han sendte et kort nikk i retning døren og sa:

			«Nå må jeg få noen ord alene med guttungen, Terje.»

			Den dømte konemorderen var oppe av sofaen før Frank hadde fullført setningen. Markus huket mikrofonen av Wekre og trykket ham i hånden.

			«Takk for at du tok deg tid, Markus,» sa Wekre og kikket på mappen på bordet, «og så håper jeg at det der er nok til å fange interessen din.»

			Han hevet blikket til Markus’ øyne, lot det være der til han slapp grepet tre sekunder senere og gikk mot døren. Han banket på. Det smalt i låsen, og døren ble åpnet av fengselsbetjenten som hadde fulgt Markus fra slusa. Wekre steg ut. Det slo i låsen igjen.

			Markus stoppet opptaket og åpnet mappen. På den første siden sto Wekres personalia, tett etterfulgt av: Polygrafoperatør: Travis Goldberg – Seattle Polygraph & Security. Markus bladde om og så ned på et teknisk dokument med en graf som gikk tvers over hele arket. 

			Han bladde videre, leste den engelske teksten: Mr. Terje Wekre er dømt for drapet på sin kone. Han benekter skyld. Tre testserier ble gjennomført ved Ullersmo fengsel på forespørsel fra advokat Emil Ulven, med formål å vurdere sannhetsgehalten i Mr. Wekres forklaring knyttet til drapshandlingen. Registrerte parametere: Respirasjon (bryst og mage), hudledning (GSR), puls og blodtrykk. Markus’ blikk gled ned til konklusjonen: Det foreligger ingen fysiologiske avvik som tyder på bedrag, noe som indikerer at Mr. Wekre har svart sannferdig på spørsmålene rundt sin kones død. Responsmønsteret var konsistent i alle tre serier.

			Nederst var det amerikanske firmaets stempel­avtrykk etterfulgt av Travis Goldbergs signatur. Markus bladde videre, men det var ikke mer. Han så skrått bort på faren.

			«En løgndetektortest …?»

			«Du trenger ikke si det på den måten der.»

			«På hvilken måte?»

			«Litt sånn ovenfra og ned.»

			«Da du sa dere satt på helt ny informasjon som vil kaste nytt lys over saken, så trodde jeg at det var noe litt mer potent enn dette.»

			«Markus.» Faren lente seg frem og klappet hånden på papirene på bordet. «Denne testen er ikke utført av en lokal pokal fra Skedsmokorset, men av Travis Goldberg. Vet du forresten hvem som er å anse som verdens fremste polygrafoperatør?»

			«Nei.»

			«Gjett, da.»

			«Jeg aner ikke.»

			«Travis Goldberg.» Frank lente seg bakover igjen og smilte selvsikkert. «Han jobbet for FBI i 23 år før han startet for seg selv. Og ja da, jeg vet at en løgndetektortest ikke er verdt stort i retten, men klart det kan gi en pekepinn – og her gjør det det.»

			«Tror du på Terjes historie?»

			«Jeg har ikke tall på hvor mange drapsmenn jeg har blitt kjent med her inne, men du kan være trygg på én ting, Markus, og det er at Terje ikke er en av dem. Så … Om jeg tror ham? Ett … hundre … prosent.» Frank fikk en hard, litt tenkende mine før fjeset myknet opp. «Gjør ikke du?»

			«Jeg svelger det ikke rått og ukritisk, nei.»

			«Det er jævlig synd på fyren.»

			«Ok …?»

			«Hvis jeg har rett, er dette den andre gangen den norske stat begår en fatal tabbe når det gjelder ham.»

			«Andre gangen?»

			«Det var en legetabbe som førte til at han måtte gravlegge sitt eneste barn før hun hadde rukket å fylle åtte år.»

			«Hva skjedde?»

			«Jeg kjenner ikke detaljene. Terje er ikke så glad i å snakke om akkurat det der. Det merket du sikkert i stad. Han prater mye om alt – bortsett fra henne.»

			«Jeg skjønner.»

			«Så … Hva tenker du?»

			«Jeg vet ikke, jeg, Frank.»

			«Men jeg vet. Terje er ingen drapsmann. Og om du kan tro på dét, så har du en start.»

			Markus svarte ikke.

			«Greit,» sa Frank. «Nå skal jeg ikke mase mer på deg, men du kan vel ta en skikkelig kikk på det før du tar noen endelig avgjørelse?»

			Markus så på det tredje og siste arket. Leste gjennom på nytt før han la papirene tilbake i mappen og lukket den.

			«Jeg skal tenke på det, men jeg kan ikke love noe.»

			«Det er godt nok for meg.» Frank skiftet stilling. «Noen spennende planer for helgen?»

			«I grunnen ikke,» svarte Markus. «Jeg skal besøke en kompis ute på Hvaler etterpå.»

			«Blir det fest?»

			«Nei. Han skal hjelpe meg å bytte eksos på bobilen.»

			«Jaså? Det b–»

			Det slo i låsen igjen. Fengselsbetjenten satte en fot på terskelen og sa:

			«Fem minutter til du må tilbake til avdelingen, Frank.»

			Frank nikket bekreftende. Døren ble stengt.

			«Jeg har en ting å fortelle deg, Markus. Jeg hadde egentlig ikke tenkt å si noe før alt er gått i orden, for jeg ville at det skulle være en overraskelse, men dette her fortjener du å høre fra meg – ikke fra en overskrift.» Han bøyde seg frem og samlet nevene mellom knærne mens han stirret over bordet. «Klokka to skal jeg i en høring med en saksbehandler fra Kriminalomsorgen, en sakkyndig og en representant fra Oslo-politiet.»

			Markus sa hva han tenkte:

			«Du har tenkt å søke om prøveløslatelse.»

			«Ja.»

			«Men da må du vel starte med å innrømme å ha drept de tre den gangen? Har du gjort det?»

			«Ja.»

			«Du har tilstått?»

			«Ja.»

			«Alt?»

			«Jeg har erkjent de faktiske forholdene slik de er beskrevet i dommen, ja.»

			«Når gjorde du det?»

			«For cirka et år siden. Rett etter at du og jeg tok opp kontakten. Jeg har lyst til å treffe deg oftere enn en til to ganger i måneden, vet du. Vi har mye å ta igjen.» Faren smilte svakt. «Jeg tror ikke du helt forstår hvor mye disse korte møtene våre betyr for meg, jeg.»

			«Men …» Markus la hånden mot bakhodet. Kjente de maskinklippede hårstubbene stikke mot fingrene. «Burde ikke det … Jeg holdt på å si … Hvorfor får jeg vite dette nå?»

			«Som jeg sa: Jeg ville egentlig at det skulle være en overraskelse, men –»

			«Nei,» avbrøt Markus, «jeg tenkte på tilståelsen din. Hvorfor har det ikke stått noe om den i pressen?»

			«Fordi den først blir offisiell når den inngår i en formell sak, som i dette tilfellet vil være når begjæringen om prøveløslatelse blir oversendt retten. Den prosessen der blir ikke påbegynt før etter dagens møte.»

			Markus visste ikke hva han skulle si.

			«Satte jeg deg helt ut?»

			«Nei … eller …» Han stirret i veggen bak faren. «Det kom litt brått på, bare. Hva sier advokaten din? Tror hun du har en sjanse?»

			«Anna er positiv – absolutt. Det er retten som til sjuende og sist avgjør, men desto mer positiv rapporten fra dagens høring er, jo større er selvfølgelig sjansen for at retten gir medhold. At alle skal være fra seg av begeistring, er kanskje å håpe på for mye. Det viktigste er å ha støtte fra sakkyndig, og det har jeg. Hun kommer til å gi to tomler opp. De som må overbevises i dag, er saksbehandleren og representanten fra Oslo-politiet, og der tror jeg fort kontaktbetjenten min kan bli den berømte tungen på vektskålen.»

			«Cato?»

			«Ja.»

			«Skal han også dit?»

			«Ja,» sa Frank, «og han har vett nok til å ikke si noe negativt.»

